วรรณเชื่อตลาดหุ้นอาเซียนยังทำกำไรได้
บลจ.วรรณ คาดตลาดหุ้นอาเซียนยังปรับตัวขึ้นได้ต่อเนื่อง เศรษฐกิจทยอยฟื้นตัวและมูลค่าหุ้นที่ต่ำ
29 ก.ย. 2557

บลจ.วรรณ คาดตลาดหุ้นอาเซียนยังปรับตัวขึ้นได้ต่อเนื่อง เศรษฐกิจทยอยฟื้นตัวและมูลค่าหุ้นที่ต่ำ
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า บลจ.วรรณ เชื่อว่าการลงทุนในหุ้นกลุ่มเอเชีย แปซิฟิคยังน่าสนใจ โดยเฉพาะกลุ่มอาเซียน เนื่องจากมองว่าปัจจัยพื้นฐานทางเศรษฐกิจของกลุ่มทยอยฟื้นตัวได้ดีตามลำดับ โดยเฉพาะการส่งออกที่มีแนวโน้มเติบโตได้ดีตามอานิสงส์ของเศรษฐกิจโลกที่เข้าสู่ช่วงการฟื้นตัว
นอกจากนี้มาตรการการกระตุ้นเศรษฐกิจของทางการในแต่ละประเทศสนับสนุนการบริโภคในประเทศ ประกอบกับมูลค่าหุ้นของประเทศต่างๆ ในกลุ่มยังคงมีมูลค่าที่ต่ำเมื่อเทียบประเทศพัฒนาแล้ว เช่น ตลาดหุ้นจีน เกาหลีใต้ ราคาหุ้นต่อกำไร (พี/อี) อยู่ที่ประมาณ 10 เท่าเมื่อเทียบกับตลาดหุ้นสหรัฐพี/อี 16.8 เท่า รวมทั้งการเริ่มทยอยประกาศผลประกอบการของบริษัทจดทะเบียนไตรมาส 3 ปี 2557 ของบริษัทในจีน ซึ่งคาดว่าจะออกมาเหนือกว่าที่ตลาดคาด ซึ่งจะส่งผลดีต่อตลาดหุ้นจีนต่อไป
ขณะที่กลุ่มอาเซียน ได้แก่ ไทย อินโดนีเซีย ฟิลิปปินส์ สิงคโปร์ มาเลเซีย แม้มูลค่าหุ้นในบางประเทศจะเริ่มปรับตัวขึ้นในช่วงระยะหลัง เนื่องจากกระแสเงินทุนไหลเข้าค่อนข้างมากในช่วงที่ผ่านมาจากเศรษฐกิจในประเทศที่เริ่มแข็งแกร่งและการเมืองในประเทศมีความชัดเจน แต่เชื่อว่าตลาดหุ้นยังน่าสนใจและยังสามารถดึงดูดความเชื่อมั่นให้แก่นักลงทุนให้เข้ามาลงทุนในประเทศกลุ่มอาเซียนได้ต่อไป
นายวิน กล่าวว่า สำหรับกองทุนเปิด วรรณ อาเซียน สตาร์ส ฟันด์ (ONE-ASEAN) ซึ่งเสนอขายครั้งแรก (IPO) ระหว่างวันที่ 15-25 ก.ย.2557 ได้รับการตอบรับที่ดี สามารถระดมทุนได้กว่า 213 ล้านบาท ซึ่งสูงกว่าที่บลจ.วรรณคาดไว้ ขณะที่กองทุนเปิด วรรณ อีโคโนมิค โมท7 ฟันด์ (ONE-MOAT7) ในช่วงต้นเดือน ก.ย. 57 ได้กว่า 802 ล้านบาท
ทั้งนี้ กองทุน ONE-ASEAN จะเปิดให้นักลงทุนซื้อขายได้ทุกวันทำการอีกครั้ง ตั้งแต่วันที่ 29 ก.ย.2557 เป็นต้นไป